KIRJALLINEN KYSYMYS E-1379/01 esittäjä(t): Rosa Miguélez Ramos (PSE) komissiolle. Espanjan Mugardosiin (Galicia) rakennettava yhteisön lainsäädännön vastainen kaasulaitos.



Virallinen lehti nro 350 E , 11/12/2001 s. 0119 - 0121



KIRJALLINEN KYSYMYS E-1379/01 esittäjä(t): Rosa Miguélez Ramos (PSE) komissiolle (7. toukokuuta 2001) Aihe: Espanjan Mugardosiin (Galicia) rakennettava yhteisön lainsäädännön vastainen kaasulaitos Galician Mugardosiin ollaan rakentamassa kaasulaitosta, jolla Grupo Tojeiro -yhtymä laajentaa jo nyt suurta teollisuusaluettaan kunnan alueella. Yhtymällä on liima- ja hartsitehdas, laivojen tankkien pesu- ja kaasunpoistolaitos, öljyvarasto jne. Yhtymän harjoittaman teollisuustoiminnan vuoksi Mugardosin ympäristöön kohdistuu jo nyt suuri paine. Kaasulaitoksen rakentaminen saattaa entisestään lisätä ympäristölle ja väestön terveydelle aiheutuvia haittoja kunnassa. Kaasulaitoksen suunnittelussa on lisäksi rikottu yhteisön lainsäädännön perusasioita: - tutkimusta kaasulaitoksen ympäristövaikutuksista ei ole tehty (direktiivin 97/11/EY(1) noudattamatta jättäminen, tämäntyyppiset laitokset sisältyvät direktiivin ensimmäisen liitteeseen), - standardin EN-1473 noudattamatta jättäminen (vastaava kansallinen standardi UNE-1473), joka velvoittaa tekemään väestöön kohdistuvien riskien tarkan arvioinnin ja järjestämään varotoimenpiteet mahdollisten onnettomuuksien estämiseksi. Toisaalta Tojeiro-yhtymän laitokset Mugardosissa (erityisesti Forestal del Atlántico) ovat olleet asukkaiden valitusten aiheita, koska: - väestö joutuu kärsimään meluhaitoista, mikä voi olla ulkona käytettävien laitteiden melupäästöjä ympäristöön koskevien yhteisön säännösten vastaista, - ilmakehään päästettävien saastuttavien kaasujen määrä ylittää ilmeisesti sallitut rajat, mikä voi olla esimerkiksi teollisuuslaitosten aiheuttaman ilman pilaantumisesta annetun direktiivin 84/360/ETY(2), jätteenpoltosta annetun direktiivin 2000/76(3) ja vaarallisten jätteiden poltosta annetun direktiivin 94/67/EY(4) (jäähdytyslaitosta käytetään nimittäin polttolaitoksena) tai jäteöljyhuollosta annetun direktiivin 75/439/ETY(5) (laitoksessa poltetaan kaikenlaisia jäteöljyjä) ja siihen tehtyjen muutosten vastaista, - veteen päästetään nestemäisiä jätteitä, mikä voi olla ympäristön pilaantumisen ehkäisemisen ja vähentämisen yhtenäistämiseksi annetun direktiivin 96/61/EY(6) (nitraattien osalta valvonta on pakollista kolmannen liitteen mukaan) sekä pohjaveden suojelemisesta tiettyjen vaarallisten aineiden aiheuttamalta pilaantumiselta annetun direktiivin 80/68/ETY(7) ja juomavettä koskevien normien vastaista jne., - kuljetuksiin käytetään CP-3504-maantietä, mikä ei ole vaarallisten aineiden tiekuljetuksista annetun direktiivin 94/55/EY(8) mukaista, - äyriäisala joutuu kärsimään vakavasti saastumisesta, mikä on simpukkavesiltä vaadittavasta laadusta annetun direktiivin 79/923/ETY(9) vastaista jne. Tämän perusteella kysyn: - Mihin toimenpiteisiin komissio aikoo ryhtyä taatakseen että kaasulaitosta koskeva pakollinen ympäristövaikutusten arviointi suoritetaan ja että EN-1473-standardia noudatetaan? - Onko komissio valmis aloittamaan tutkimukset siitä, että yhteisön lainsäädäntöä on mahdollisesti jätetty noudattamatta Mugardosissa sijaitsevissa teollisuuslaitoksissa? (1) EYVL L 73, 14.3.1997, s. 5. (2) EYVL L 188, 16.7.1984, s. 20. (3) EYVL L 332, 28.12.2000, s. 91. (4) EYVL L 365, 31.12.1994, s. 34. (5) EYVL L 194, 25.7.1975, s. 23. (6) EYVL L 257, 10.10.1996, s. 26. (7) EYVL L 20, 26.1.1980, s. 43. (8) EYVL L 319, 12.12.1994, s. 7. (9) EYVL L 281, 10.11.1979, s. 47. Margot Wallströmin komission puolesta antama yhteinen vastaus kirjallisiin kysymyksiin E-1310/01, E-1359/01 ja E-1379/01 (5. heinäkuuta 2001) Komissio ei ole tietoinen arvoisien parlamentin jäsenten mainitsemista asioista, jotka koskevat laitosta Forestal Atlantico SA ja kaasunkäsittelylaitoksen rakentamishanketta Mugardosissa (Galiciassa). Ensi näkemältä vaikuttaa siltä, että tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(1), jota on muutettu 3 päivänä maaliskuuta 1997 annetulla neuvoston direktiivillä 97/11/EY(2), on sovellettava tähän tapaukseen. Vaarallisista aineista aiheutuvien suuronnettomuusvaarojen torjunnasta 16 päivänä joulukuuta annettua neuvoston direktiiviä 96/82/EY(3) (jäljempänä Seveso-direktiivi) voidaan soveltaa tähän tapaukseen, jos seuraavat kaksi edellytystä täyttyvät: - Vaarallisten aineiden määrän laitoksessa on ylitettävä vähimmäismäärät, joista säädetään direktiivin liitteessä I. Liitteessä vahvistetaan itse asiassa kaksi vähimmäismäärää: alempi vähimmäismäärä ja ylempi vähimmäismäärä. Kun vaarallisten aineiden määrä ei ylitä alempaa vähimmäismäärää, Seveso-direktiiviä ei sovelleta. Kun vaarallisten aineiden määrä on alemman ja ylemmän vähimmäismäärän välillä, sovelletaan vain tiettyjä direktiivin säännöksiä. Kun ylempi vähimmäismäärä ylitetään, sovelletaan kaikkia säännöksiä. Esimerkiksi maakaasulle alempi vähimmäismäärä on 50 tonnia ja ylempi vähimmäismäärä on 200 tonnia. - Laitos ei saa kuulua poikkeussektoreihin, jotka on lueteltu 4 artiklassa. On muistettava, että vaarallisten aineiden kuljetus ja välivarastointi erityisesti satamissa ei sisälly Seveso-direktiiviin. Komissio tietää jo, että Espanjalla on ollut vaikeuksia ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY(4) täytäntöönpanossa. Komissio on siksi käynnistänyt rikkomisesta johtuvan menettelyn Espanjaa vastaan, koska se ei ole ajoissa saattanut kyseistä direktiiviä osaksi kansallista lainsäädäntöään. Tätä myöhästymistä lukuun ottamatta komissiolla ei ole tiedossaan mitään sellaista, mikä antaisi aihetta epäillä, että Espanjan viranomaiset eivät noudattaisi kysyjien mainitseman hankkeen suhteen yhteisön voimassa olevaa ympäristönsuojelulainsäädäntöä. Hanketta ja nykyistä laitosta koskevissa asioissa komissio pyytää lisätietoja Espanjan viranomaisilta. Perustamissopimusten valvojan roolissaan komissio tekee kaiken tarvittavan varmistaakseen, että yhteisön lainsäädäntöä noudatetaan tarkasteltavana olevassa tapauksessa. (1) EYVL L 175, 5.7.1985. (2) EYVL L 73, 14.3.1997. (3) EYVL L 10, 14.1.1997. (4) EYVL L 257, 10.10.1996.